**Konferencija „Bendrųjų kompetencijų ugdymas geografijos pamokose“**

Š. m. kovo 21 dieną į Rietavo Lauryno Ivinskio gimnazijos organizuotą konferenciją „Bendrųjų kompetencijų ugdymas geografijos pamokose“ sugužėjo nemenkas būrys geografų iš Vilniaus miesto, Telšių ir Tauragės apskričių. Konferencijos tikslas - pasidalinti praktine ir metodine patirtimi apie bendrųjų kompetencijų ugdymą geografijos pamokose. Bendrosios kompetencijos jungia sritis - mokėjimą mokytis, asmeninę patirtį, gebėjimą komunikuoti, iniciatyvumą ir kūrybiškumą, socialinį kontekstą. Mokytojas, turintis pakankamai žinių, mokėjimų, siekiantis naujovių, komunikabilus, galės siekti, jog jo mokiniai būtų pasitikintys savimi, aktyvūs, kūrybiški, siekiantys mokytis visą gyvenimą.

Konferencijos svečius ir dalyvius menine programa sveikino Rietavo Lauryno Ivinskio gimnazijos mokiniai: 7a klasės mokinė Vygailė Valatkaitė bei Ic gimnazijos klasės mergaičių ritminė – vokalinė grupė.

Konferencijoje dalyvavo ir pranešimus skaitė Lietuvos geografijos mokytojų asociacijos prezidentas Rytas Šalna, Ugdymo plėtotės centro socialinių mokslų, dorinio ugdymo ir kūno kultūros poskyrio vedėjas Šarūnas Gerulaitis bei geografijos mokytojai iš Plungės, Telšių, Luokės, Mažeikių, Rietavo, Laukuvos ugdymo įstaigų. Kiekvienas pranešimas buvo įdomus, informatyvus, skatinantis mąstyti, ką galiu pritaikyti savo darbe.

Konferencijos dalyviai išklausė pranešimus ir aplankė Rietavo Oginskių kultūros istorijos muziejų bei Lopaičių piliakalnį.

Pasak konferencijos dalyvių, Rietavo kraštas, jo žmonės paliko neišdildomus įspūdžius.

Konferenciją inicijavo Rietavo Lauryno Ivinskio gimnazijos geografijos mokytoja metodininkė Vilma Pociuvienė ir direktoriaus pavaduotojas ugdymui Antanas Kerpė.

Už pagalbą rengiant konferenciją dėkojame socialiniams partneriams: Plungės suaugusiųjų švietimo centrui, Rietavo savivaldybės kultūros centrui, Rietavo Oginskių kultūros, istorijos muziejui, Tverų turizmo informacijos centrui.

Rietavo Lauryno Ivinskio gimnazijos geografijos mokytoja metodininkė Vilma Pociuvienė